FI Euroopan unionin virallinen lehti L 171/30

KOMISSION DELEGOITU ASETUS (EU) 2017/1181,

annettu 2 päivänä maaliskuuta 2017,

kalastusta koskevista säilyttämistoimenpiteistä meriympäristön suojelemiseksi Itämerellä ja delegoidun asetuksen (EU) 2015/1778 kumoamisesta annetun delegoidun asetuksen (EU) 2017/117 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 11 artiklan 2 kohdan,

sekä katsoo seuraavaa:

(1) Asetuksen (EU) N:o 1380/2013 11 artiklan nojalla jäsenvaltioilla on valta hyväksyä vesillään kalastusta koskevia säilyttämistoimenpiteitä, jotka ovat tarpeen unionin ympäristölainsäädännössä, mukaan lukien neuvoston direktiivin 92/43/ETY (2) 6 artikla sekä Euroopan parlamentin ja neuvoston direktiivin 2008/56/EY (3) 13 artiklan 4 kohta, vahvistettujen jäsenvaltioiden velvoitteiden täyttämiseksi.

(2) Direktiivin 92/43/ETY 6 artiklassa edellytetään, että jäsenvaltiot toteuttavat erityisten suojelutoimien alueilla tarvittavat suojelutoimenpiteet, jotka vastaavat luontotyyppien ja lajien ekologisia vaatimuksia kyseisillä alueilla, sellaisina kuin ne on lueteltu kyseisen direktiivin liitteissä. Kyseisen artiklan mukaan jäsenvaltioiden on toteutettava erityisten suojelutoimien alueilla tarpeellisia toimenpiteitä luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu.

(3) Direktiivin 2008/56/EY 13 artiklan 4 kohdan mukaisesti jäsenvaltioiden hyväksymiin toimenpideohjelmiin on kuuluttava alueellisia suojelutoimenpiteitä, joilla edistetään suojeltujen merialueiden, kuten luontotyyppidirektiivin mukaisten erityisten suojelutoimien alueiden, lintudirektiivin (4) mukaisten erityisten suojelualueiden ja sellaisten suojeltujen merialueiden, joista yhteisö tai asianomaiset jäsenvaltiot ovat sopineet niiden kansainvälisten tai alueellisten sopimusten puitteissa, joiden osapuolena ne ovat, yhtenäisiä ja edustavia verkostoja, jotka kattavat asianmukaisesti näitä alueita muodostavien ekosysteemien monimuotoisuuden.

(4) Kun jäsenvaltio katsoo, että sen on hyväksyttävä toimenpiteitä unionin ympäristölainsäädännössä vahvistettujen velvoitteidensa noudattamiseksi, ja muilla jäsenvaltioilla on välitön kalastuksenhoitoetu kalastuksessa, johon kyseiset toimenpiteet vaikuttavat, komissiolla on valta hyväksyä kyseisiä toimenpiteitä delegoiduilla säädöksillä kyseessä olevien jäsenvaltioiden toimittaman yhteisen suosituksen perusteella.

(5) Komissio hyväksyi 5 päivänä syyskuuta 2016 delegoidun asetuksen (EU) 2017/117 (5) kalastusta koskevista säilyttämistoimenpiteistä meriympäristön suojelemiseksi Itämerellä ja komission delegoidun asetuksen (EU) 2015/1778 (6) kumoamisesta.

(6) Tanska toimitti asetuksen (EU) N:o 1380/2013 11 artiklan 3 kohdan mukaisesti komissiolle ja jäsenvaltioille, joilla on välitön kalastuksenhoitoetu, tarvittavat tiedot eräistä edellytetyistä toimenpiteistä, myös niiden perustelut, niitä tukevat tieteelliset todisteet sekä yksityiskohdat toimenpiteiden käytännön toteutuksesta ja toteutuksen valvonnasta.

(7) Tanska, Ruotsi, Saksa ja Puola toimittivat komissiolle 30 päivänä marraskuuta 2016 yhteisen suosituksen kalastusta koskeviksi säilyttämistoimenpiteiksi, joiden tarkoituksena on lisätä kolme aluetta alueisiin, joilla suojellaan riuttojen rakenteita Tanskan Itämerellä olevilla Natura 2000 -alueilla. Ennen kyseisen suosituksen esittämistä oli kuultu Itämeren neuvoa-antavaa toimikuntaa.

(8) Suositellut toimenpiteet koostuvat pohjaa koskettavilla liikkuvilla pyydyksillä harjoitettavien kalastustoimien kieltämisestä riutta-alueilla (luontotyyppi 1170) ja niitä ympäröivillä puskurivyöhykkeillä.

(9) Pohjaa koskettavilla liikkuvilla pyydyksillä harjoitettavalla kalastuksella on kielteinen vaikutus riuttaluontotyyppeihin, sillä kyseinen toiminta vaikuttaa sekä riuttojen rakenteisiin että riuttaluonnon monimuotoisuuteen. Sen vuoksi delegoituun asetukseen (EU) 2017/117 olisi sisällytettävä yhteisissä suosituksissa esitetty kielto kalastaa kyseisillä pyydyksillä asianomaisilla Tanskan riutta-alueilla.

(10) Tieteellis-teknis-taloudellinen kalastuskomitea (STECF) (7) katsoo 6 päivänä joulukuuta 2016 päivätyssä tieteellisessä lausunnossaan, että yhteisissä suosituksissa tarkoitetuilla erityisillä alueilla ei pystytä täysin saavuttamaan suojelutavoitteita ilman asianmukaisia toimenpiteitä, joilla estetään kalastustoiminta kyseisillä alueilla.

(11) STECF havaitsi joitakin huolenaiheita säilyttämistoimenpiteiden valvonnassa ja täytäntöönpanossa. Jäsenvaltioilla on velvollisuus toteuttaa tarkoituksenmukaiset toimenpiteet, myöntää riittävät resurssit ja ottaa käyttöön kaikki rakenteet, jotka ovat tarpeen yhteisen kalastuspolitiikan (YKP) soveltamisalalla toteutettavien toimien valvonnan, tarkastamisen ja täytäntöönpanon valvonnan varmistamiseksi. Tähän voi sisältyä senkaltaisia toimenpiteitä kuten kaikkia asianomaisia aluksia koskeva vaatimus lähettää VMS-sijaintitiedot tiuhemmin tai suuririskisten alueiden yksilöiminen kansallisessa valvontajärjestelmässä riskienhallinnan perustalta. Näin vastattaisiin STECF:n esittämiin huolenaiheisiin.

(12) Tanska toimitti yksityiskohtaista tietoa toimenpiteistä, joilla varmistetaan seuranta ja valvonta ja joissa otetaan huomioon kalastuksen nykyinen taso näillä alueilla. Näihin valvontatoimenpiteisiin kuuluu merikalastuksen tarkastuksia sekä Tanskan kalastuksenseurantakeskuksen riskienhallintaan perustuvan valvontajärjestelmän perusteella toteuttamaa jatkuvaa seurantaa. Lisäksi käytetään automaattista tunnistusjärjestelmää VMS-tietojen täydentämiseksi.

(13) On tärkeää varmistaa tällä asetuksella käyttöön otettujen toimenpiteiden arviointi, erityisesti kalastuskieltojen noudattamisen valvonnan osalta. Sen vuoksi Tanskan olisi tehtävä lisäarviointi sen varmistamiseksi, että kalastuskieltoja noudatetaan, 18 kuukauden kuluessa tämän asetuksen voimaantulosta.

(14) Sen vuoksi delegoitua asetusta (EU) N:o 2017/117 olisi muutettava.

(15) Tässä asetuksessa vahvistetut kalastusta koskevat säilyttämistoimenpiteet eivät rajoita mahdollisia muita voimassa olevia tai tulevia hoitotoimenpiteitä, joiden tavoitteena on asianomaisten alueiden suojelu, mukaan lukien kalastusta koskevat säilyttämistoimenpiteet,

ON HYVÄKSYNYT TÄMÄN ASETUKSEN:

1 artikla

Delegoidun asetuksen (EU) 2017/117 muuttaminen

Muutetaan delegoitu asetus (EU) 2017/117 seuraavasti:

1) Poistetaan 2 artiklan c alakohta.

2) Korvataan 5 artikla seuraavasti: ”5 artikla Uudelleentarkastelu 1. Tanskan, Saksan ja Ruotsin on arvioitava 3 ja 4 artiklassa säädettyjen, liitteessä määritetyillä alueilla 1–7 sovellettavien toimenpiteiden täytäntöönpanoa viimeistään 30 päivänä kesäkuuta 2017. 2. Tanskan, Saksan ja Ruotsin on toimitettava komissiolle tiivistelmäraportti 1 kohdassa tarkoitetusta arvioinnista viimeistään 31 päivänä heinäkuuta 2017. 3. Tanskan, Ruotsin, Saksan ja Puolan on arvioitava 3 ja 4 artiklassa säädettyjen, liitteessä määritetyillä alueilla 8, 9 ja 10 sovellettavien toimenpiteiden täytäntöönpanoa viimeistään 31 päivänä lokakuuta 2018. 4. Tanskan, Ruotsin, Saksan ja Puolan on toimitettava komissiolle tiivistelmäraportti 3 kohdassa tarkoitetusta arvioinnista viimeistään 30 päivänä marraskuuta 2018.”

3) Korvataan liite tämän asetuksen liitteellä.

2 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä maaliskuuta 2017. Komission puolesta Puheenjohtaja Jean-Claude JUNCKER

(1) EUVL L 354, 28.12.2013, s. 22.

(2) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7).

(3) Euroopan parlamentin ja neuvoston direktiivi 2008/56/EY, annettu 17 päivänä kesäkuuta 2008, yhteisön meriympäristöpolitiikan puitteista (meristrategiadirektiivi) EUVL L 164, 25.6.2008, s. 19.

(4) Euroopan parlamentin ja neuvoston direktiivi 2009/147/EY, annettu 30 päivänä marraskuuta 2009, luonnonvaraisten lintujen suojelusta (EUVL L 20, 26.1.2010, s. 7).

(5) Komission delegoitu asetus (EU) 2017/117, annettu 5 päivänä syyskuuta 2016, kalastusta koskevista säilyttämistoimenpiteistä meriympäristön suojelemiseksi Itämerellä ja delegoidun asetuksen (EU) 2015/1778 kumoamisesta (EUVL L 19, 25.1.2017, s. 1).

(6) Komission delegoitu asetus (EU) 2015/1778, annettu 25 päivänä kesäkuuta 2015, kalastusta koskevista säilyttämistoimenpiteistä riutta-alueiden suojelemiseksi Tanskan suvereniteettiin kuuluvilla vesillä Itämerellä ja Kattegatissa (EUVL L 259, 6.10.2015, s. 5).

(7) 2016-12_STECF 16-24 – JR for Natura 2000 sites under CFP art.11_JRCxxx.pdf